TOPIKO ITI AKKUB | NO ADDA NATAY NGA AY-AYATEM
Kasanom nga Iliwliwag ti Ladingitmo?
Adu ti balakad no kasano nga aramiden dayta. Ngem saan nga amin ket makatulong. Kas pagarigan, mabalin nga adda dagiti mangibaga a dika agsangsangit wenno dimo ipekpeksa ti riknam iti uray ania a pamay-an. Mabalin nga ibaga met ti dadduma nga iruarmo amin a marikriknam. Ngem mas balanse ti balakad ti Biblia ken suportaran dayta dagiti moderno a panagadal.
Iti dadduma a kultura, ibilangdaka a saan a pudno a lalaki no agsangitka. Ngem talaga kadi a nakababain ti agsangit, aglalo no adu ti tao? Kuna dagiti eksperto iti emosion ken panagpampanunot a ti panagsangit ket normal a paset ti panagladingit. Ken mabalin a makatulongto ti panagladingit tapno malag-ananka iti saem a marikriknam uray pay kasano kakaro dayta. Ngem no igawidmo ti bagim nga agladingit, mabalin a pagdaksam dayta, imbes a pagsayaatam. Saan a suportaran ti Biblia ti ideya a madi ti agsangit wenno saanka a pudno a lalaki no agsangitka. Panunotem ti inaramid ni Jesus. Uray kabaelanna a pagbiagen dagiti natay, nagsangit latta iti sanguanan dagiti tattao idi natay ti dungdungnguenna a gayyem a ni Lazaro!—Juan 11:33-35.
Kaaduanna a paset ti panagladingit ti pannakarikna iti pungtot, aglalo no bigla ken di ninamnama ti ipapatay ti maysa. Adu ti rason nga agpungtot ti maysa a natayan, kas koma no makangngeg iti saan a napagpanunotan ken awan nakaibatayanna a sasao manipud iti maysa a maresrespeto a tao. “Agtawenak laeng iti 14 idi natay ni tatangko,” kuna ni Mike a taga-South Africa. “Idi pumpon, imbaga ti maysa a ministro a kasapulan ti Dios dagiti nasingpet a tattao ket alaenna ida a nasapa. * Nakaungetak ta kasapulanmi unay ni tatangmi. Uray 63 a tawenen ti napalabas, masaksaktanak latta iti imbagana.”
Ti ngay pannakakonsiensia? Mabalin a sangkapanunotmo, ‘Saan koma a natay no kastoy wenno kasdiay ti inaramidko.’ Posible a mariknam dayta aglalo no bigla ti ipapatay ti ay-ayatem. Wenno mabalin a mas makonsiensiaka no iti maudi a panagsaritayo sakbay a natay ket nagririkayo.
No parparigatennaka dagiti rikna a kas iti pungtot ken pannakakonsiensia, nasayaat no dimo laplapdan ti panangyebkasmo kadagita. Makisaritaka ketdi iti gayyemmo a dumngeg ken mangipasigurado kenka a normal laeng dagita a rikna kadagiti natayan. Kuna ti Biblia: “Ti pudno a kadua agayat iti isuamin a tiempo, ken ti kabsat a mayanak no adda rigat.”—Proverbio 17:17.
Ti kasayaatan a Gayyem a mabalin a pagpatulongan ti maysa a natayan ket ti Namarsua kadatayo a ni Jehova. Ibukbokmo kenkuana ti linaon ti pusom babaen ti kararag gapu ta ‘ipatpategnaka.’ (1 Pedro 5:7, Ti Baro a Naimbag a Damag Biblia) Maysa pay, ikarkarina nga amin dagidiay mangaramid iti dayta, mabang-arandanto babaen ti “talna ti Dios a mangringbaw iti isuamin a panunot.” (Filipos 4:6, 7) Usaren met ti Dios ti Saona, ti Biblia, a mangbang-ar kenka. Ilistam dagiti makaliwliwa a bersikulo. (Kitaem ti kahon iti baba.) Mabalinmo pay nga ikabesa ti dadduma kadagita. Dakkel ti maitulongna no pampanunotem dagita aglalo iti rabii no agmaymaysaka ken marigatanka a maturog.—Isaias 57:15.
Itay nabiit, natay iti kanser ti ipatpateg nga asawa ti 40 anyos a lalaki nga awagantayo iti Jack. Kuna ni Jack a pirmi ti lidayna no dadduma. Ngem nakitana a nagdakkel a tulong ti kararag. “No agkararagak ken Apo Jehova,” kunana, “mariknak a saanak nga agmaymaysa. Kaaduanna a makariingak iti rabii ken diakon makaturog. Kalpasan ti panangbasa ken panangpampanunotko a naimbag kadagiti makaliwliwa a bersikulo iti Biblia ken panangibukbokko iti riknak babaen ti kararag, agbalin a kalmado ken natalna ti puso ken panunotko, ket intono kuan, makaturogakon.”
Natay ti nanang ti agtutubo a ni Vanessa gapu iti sakit. Napaneknekanna met a talaga a makatulong ti kararag. “Kadagiti karirigatan a tiempo iti biagko,” kunana, “awagak laeng ti nagan ti Dios sa agsangitak. Dimngeg ni Apo Jehova kadagiti kararagko ken kanayon nga intedna ti pigsa a kasapulak.”
Ti dadduma nga eksperto a mammagbaga kadagiti agladladingit ibalbalakadda kadagiti natayan a tumulongda iti sabsabali wenno agboluntarioda iti dadduma a trabaho iti komunidad. Makatulong dayta tapno rumagsakda ken makissayan ti ladingitda. (Aramid 20:35) Napaneknekan ti adu a Kristiano a natayan a makaliwliwa la unay ti panangtulong iti sabsabali.—2 Corinto 1:3, 4.
^ par. 5 Saan nga isursuro ti Biblia daytoy. Isursuro ti Biblia nga adda tallo a makagapu iti ipapatay.—Eclesiastes 9:11; Juan 8:44; Roma 5:12.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn